ચૂંટણી પંચ દ્વારા પ્રથમ તબક્કાના મતદાનના જે આખરી આંકડા જાહેર કર્યા છે તે મુજબ ઓલપાડ, ઝઘડિયા, નિઝર અને કપરાડા જેવી ચાર બેઠકો ઉપર 80 ટકાથી વધુ મતદાન થયું છે. 30 બેઠકો ઉપર 70 ટકાથી વધુ, 22 બેઠકો ઉપર 50 ટકાથી વોટિંગ થયું છે. જે બતાવે છે કે, પ્રથમ તબક્કાની 89 બેઠકોમાં 33 બેઠકો એટલે કે વધારે બેઠકો ઉપર માત્ર 50થી 60 ટકા જેટલું સાવ ઓછું મતદાન થયું છે. એનો સીધો સંકેત એ છે કે, કચ્છ-સૌરાષ્ટ્રની 54 બેઠકોના વિસ્તારોમાં લોકો મતદાન કરવાથી દૂર રહ્યાં છે. આ એવા વિસ્તારો છે કે, જ્યાં ભાજપ મજબૂત મનાય છે. એવી જ રીતે દક્ષિણ ગુજરાતની 35 બેઠકોવાળા વિસ્તારો પૈકી પણ સુરત જેવા શહેરી અસર હેઠળના વિસ્તારોમાં 66.39 ટકા જ મતદાન થયું છે. જ્યારે કોંગ્રેસ મજબૂત છે એવા આદિવાસી વિસ્તારોમાં મતદાન વધારે થયું છે.